## Carlos Mazón: “Serem capaços de penjar el cartell de complet a la Ciutat de la Llum a partir de l’estiu”

*** Avança que s’estan negociant “importants produccions” amb les quals el complex cinematogràfic alacantí s’acostaria al 100 % d’ocupació
* Subratlla que el Consell “ha recuperat el somni de Berlanga” i “l’està convertint en productiu” per a la Comunitat Valenciana i els seus sectors productius
* El president de la Generalitat ha visitat el rodatge d’*El Cautivo* d’Alejandro Amenábar que es desenvolupa a la Ciutat de la Llum i que suposa un impacte de 8 milions d’euros a la Comunitat**

**Alacant.**

El president de la Generalitat, Carlos Mazón, ha destacat que “serem capaços de penjar el cartell de complet a la Ciutat de la Llum a la tornada de l’estiu amb noves sèries i amb noves superproduccions”.

Així ho ha avançat en la seua visita a les instal·lacions del complex cinematogràfic alacantí on ha avançat que el Consell està tancant l’arribada de noves i “importants produccions” que se sumarien als 6 rodatges que ja estan previstos per als pròxims mesos i amb els quals s’acostaria al 100 % d’ocupació en el complex.

Sobre este tema, Carlos Mazón ha assenyalat que “estem d’enhorabona perquè hem recuperat el somni de Berlanga i l’estem convertint en productiu per a la Comunitat Valenciana”.

Així, ha fet referència a l’impuls que suposa la Ciutat de la Llum per a determinats sectors com maquilladores, decoradors, cicles d’FP, el sector audiovisual, el de restauració i per a la indústria del turisme, del cine i la cultura, entre altres.

El cap del Consell ha subratllat la consolidació de la Ciutat de la Llum com “un referent en la indústria cinematogràfica” i ha ratificat el compromís de la Generalitat per a continuar donant suport i impulsant este complex.

***El cautivo* d’Alejandro Amenábar pren la Ciutat de la Llum**

Carlos Mazón ha fet un recorregut pel rodatge de la pel·lícula *El cautivo*, que té lloc en el complex cinematogràfic alacantí fins al pròxim mes de juny, acompanyat per la consellera d’Innovació, Indústria, Comerç i Turisme, Nuria Montes.

Durant la seua visita, ha ressaltat que este film “ha rodat la gran majoria de les seues escenes a la Comunitat Valenciana”, ja que també ha filmat al castell de Santa Bàrbara i al de Santa Pola.

Esta pel·lícula d’Alejandro Amenábar produïda per Mod Producciones i Misent Producciones del valencià Fernando Bovaira, suposarà un impacte econòmic d’aproximadament 8 milions d’euros en la Comunitat.

“Un exemple més de la dinamització d’estes instal·lacions i de la nova etapa que hem obert a la Ciutat de la Llum després dels recents rodatges de la superproducció per a Colombia Pictures i la filmació de *Mala influencia* per a la plataforma Netflix”, ha asseverat Carlos Mazón.  
Pròxims rodatges a la Ciutat de la Llum

La Ciutat de la Llum acollirà sis rodatges en els pròxims mesos com la pel·lícula *Tigres* d’Alberto Rodríguez, a més de la primera temporada d’una sèrie francesa que es rodarà de maig a juliol i una sèrie nacional en maig. També comptarà amb una producció amb segell valencià, un espot de televisió d’una marca prèmium en juny i una producció gallega el mes de juliol.

Fecha: 17/05/2024